รับจ้างเปิดบัญชี
จากกรณีสำนักงานคณะกรรมการป้องกันและปราบปรามการฟอกเงิน (ปปง.) ได้รับเรื่องร้องเรียนทางโทรศัพท์จากประชาชนจำนวนมากว่า
25 ต.ค. 2555

โดย...เดชา กิตติวิทยานันท์
จากกรณีสำนักงานคณะกรรมการป้องกันและปราบปรามการฟอกเงิน (ปปง.) ได้รับเรื่องร้องเรียนทางโทรศัพท์จากประชาชนจำนวนมากว่า มีผู้ใช้หมายเลขโทรศัพท์ของสำนักงาน ปปง.หลอกลวงเงินจากประชาชน ซึ่ง ปปง.ตัดสินใจอายัดเงินบัญชีแก๊งคอลเซ็นเตอร์รวดเดียว 10 บัญชี เพราะหากปล่อยไว้จะก่อให้เกิดความเสียหาย ทั้งนี้จากการรวบรวมข้อมูลพยานหลักฐาน ปรากฏความเสียหายกว่า 50 ล้านบาท ปปง.ตรวจสอบเส้นทางการเงินแล้วพบว่า มีบุคคลที่เกี่ยวข้องไม่ว่าจะเป็นการเปิดบัญชีธนาคารไว้ให้กลุ่มคนร้าย จะถูกดำเนินคดีทั้งทางอาญาและความผิดฐานฟอกเงิน ซึ่งมีโทษจำคุกและยึดทรัพย์ต่อไป
ทนายคลายทุกข์ขอนำกฎหมายเกี่ยวกับการรับจ้างเปิดบัญชี ถ้ามีส่วนเกี่ยวข้องกับการกระทำความผิดทางอาญาอาจมีความผิดตามกฎหมายดังต่อไปนี้
ตัวการร่วมกระทำความผิด
ป.อ.มาตรา 83 ในกรณีความผิดใดเกิดขึ้นโดยการกระทำของบุคคลตั้งแต่สองคนขึ้นไป ผู้ที่ได้ร่วมกระทำความผิดด้วยกันนั้นเป็นตัวการ ต้องระวางโทษตามที่กฎหมายกำหนดไว้สำหรับความผิดนั้น
ผู้ใช้ให้กระทำความผิด
ป.อ.มาตรา 84 ผู้ใดก่อให้ผู้อื่นกระทำความผิดไม่ว่าด้วยการใช้ บังคับ ขู่เข็ญ จ้างวาน หรือยุยงส่งเสริม หรือด้วยวิธีอื่นใด ผู้นั้นเป็นผู้ใช้ให้กระทำความผิด
ถ้าผู้ถูกใช้ได้กระทำความผิดนั้น ผู้ใช้ต้องรับโทษเสมือนเป็นตัวการ ถ้าความผิดมิได้กระทำลง ไม่ว่าจะเป็นเพราะผู้ถูกใช้ไม่ยอมกระทำ ยังไม่ได้กระทำหรือเหตุอื่นใด ผู้ใช้ต้องระวางโทษเพียง 1 ใน 3 ของโทษที่กำหนดไว้สำหรับความผิดนั้น
ผู้สนับสนุนการกระทำความผิด
ป.อ.มาตรา 86 ผู้ใดกระทำด้วยประการใดๆ อันเป็นการช่วยเหลือ หรือให้ความสะดวกในการที่ผู้อื่นกระทำความผิดก่อนหรือขณะกระทำความผิด แม้ผู้กระทำความผิดจะมิได้รู้ถึงการช่วยเหลือหรือให้ความสะดวกนั้นก็ตาม ผู้นั้นเป็นผู้สนับสนุนการกระทำความผิดต้องระวางโทษ 2 ใน 3 ส่วนของโทษที่กำหนดไว้ สำหรับความผิดที่สนับสนุนนั้น
4.พระราชบัญญัติป้องกันและปราบปรามการฟอกเงิน พ.ศ. 2542
มาตรา 5 ผู้ใด
(1) โอน รับโอน หรือเปลี่ยนสภาพทรัพย์สินที่เกี่ยวกับการกระทำความผิด เพื่อซุกซ่อนหรือปกปิดแหล่งที่มาของทรัพย์สินนั้น หรือเพื่อช่วยเหลือผู้อื่นไม่ว่าก่อน ขณะหรือหลังการกระทำความผิด มิให้ต้องรับโทษหรือรับโทษน้อยลงในความผิดมูลฐาน หรือ
(2) กระทำด้วยประการใดๆ เพื่อปกปิดหรืออำพรางลักษณะที่แท้จริงการได้มาแหล่งที่ตั้ง การจำหน่าย การโอน การได้สิทธิใดๆ ซึ่งทรัพย์สินที่เกี่ยวกับการกระทำความผิด
ผู้นั้นกระทำความผิดฐานฟอกเงิน
มาตรา 9 ผู้ใดสมคบโดยการตกลงกันตั้งแต่สองคนขึ้นไป เพื่อกระทำความผิดฐานฟอกเงินต้องระวางโทษกึ่งหนึ่งของโทษที่กำหนดไว้สำหรับความผิดนั้น
ถ้าได้มีการกระทำความผิดฐานฟอกเงิน เพราะเหตุที่ได้มีการสมคบกันตามวรรคหนึ่ง ผู้สมคบกันนั้นต้องระวางโทษตามที่กำหนดไว้สำหรับความผิดนั้น
ในกรณีที่ความผิดได้กระทำถึงขั้นลงมือกระทำความผิด แต่เนื่องจากการเข้าขัดขวางของผู้สมคบ ทำให้การกระทำนั้นกระทำไปไม่ตลอดหรือกระทำไปตลอดแล้วแต่การกระทำนั้นไม่บรรลุผล ผู้สมคบที่กระทำการขัดขวางนั้น คงรับโทษตามที่กำหนดไว้ในวรรคหนึ่งเท่านั้น
ถ้าผู้กระทำความผิดตามวรรคหนึ่งกลับใจให้ความจริงแห่งการสมคบต่อพนักงานเจ้าหน้าที่ก่อนที่จะมีการกระทำความผิดตามที่ได้สมคบกัน ศาลจะไม่ลงโทษผู้นั้นหรือลงโทษผู้นั้นน้อยกว่าที่กฎหมายกำหนดไว้เพียงใดก็ได้
5.ตัวอย่างคดีเกี่ยวกับการรับจ้างเปิดบัญชี
การรับจ้างเปิดบัญชีของพวกค้ายาเสพติด ผู้ค้ายาเสพติดจะให้ผู้เสพที่ต้องพึ่งยาเสพติดทำการเปิดบัญชีให้ไว้กับผู้ค้ายาเสพติด พร้อมบัตรเอทีเอ็ม จำนวนหลายบัญชี ในเวลาที่มีการซื้อขายยาเสพติดจะมีการโอนเงินเข้าบัญชีหลายบัญชีที่ไม่ซ้ำกัน ยากในการตรวจสอบและพิสูจน์ความผิด
การรับจ้างเปิดบัญชีคดีการพนัน เจ้าของบ่อนจะให้ทีมงานเปิดบัญชีไว้จำนวนหลายบัญชี เพื่อประโยชน์ในการรับแทงหรือโอนเงิน
การรับจ้างเปิดบัญชีคดีฉ้อโกงประชาชน เช่น พวกคอลเซ็นเตอร์จะจ้างบุคคลเปิดบัญชีไว้หลายบัญชี เพื่อสะดวกในการรับโอนเงิน
การรับจ้างเปิดบัญชีคดีแชร์ลูกโซ่หรือกู้ยืมเงินที่เป็นการฉ้อโกงประชาชน ก็จะมีการเปิดบัญชีเป็นจำนวนหลายบัญชี
สุดท้ายนี้ทนายคลายทุกข์อยากฝากไปถึงบุคคลที่ยินยอมให้บุคคลอื่นนำบัญชีเงินฝากและบัตรเอทีเอ็มของตนไปใช้ โดยเห็นแก่เงินเล็กๆ น้อยๆ ท่านอาจจะตกเป็นตัวการร่วม ผู้สนับสนุน ผู้ใช้ ในความผิดทางอาญาหรือคดียาเสพติดหรือคดีฟอกเงิน ซึ่งเป็นบทลงโทษที่ค่อนข้างหนักและยากในการต่อสู้คดีให้พ้นผิด โอกาสที่ต้องไปใช้ชีวิตในเรือนจำจนตลอดชีวิตมีสูง ทางที่ดีควรหลีกเลี่ยงคบหาสมาคมกับคนไม่ดี และหันมาแจ้งเบาะแสให้กับทางราชการในการป้องกันและปราบปรามการกระทำความผิดเกี่ยวกับการฟอกเงินจะดีกว่า